
Mobiltelefon mozgásának pontosítása Kálmán szűrővel

A mobiltelefon belső mérési szenzorokkal rendelkezik, (GPS, gyorsulásmérő, szögsebességmérő). Ezek szenzorok mérési eredményei hibákkal terheltek. Ennek eredményeképpen a telefon mozgása (a térkoordináták pillanatnyi értékei) csak pontatlanul határozhatóak meg, és egy telefont vivő személy helyzete csak több méteres hibával ismerhető meg.
A telefonba szerelt gyorsulásmérő által mért gyorsulások idő szerinti kétszeres integráljai kiadják az elmozdulást, azonban ezek a mért gyorsulásértékek egyrészt hibával terheltek, másrészt ezek a telefonhoz rögzített – lokális – koordinátarendszerben mért értékek. Ahhoz hogy ezeket a lokális rendszerben mért koordinátákat át tudjuk váltani a környezet globális koordinátarendszerébe, a telefon lokális- és a globális koordinátarendszer tengelyirányai közötti transzformáció mátrixát kell ismernünk, vagy pillanatról pillanatra meghatároznunk.
A telefon szenzorainak mérési eredményei és a telefon pillanatnyi helyzetének helykoordinátái és tájékozásának leírására szolgáló szögek a rendszer rejtett paramétereinek tekinthetők. Ezeknek a rejtett paramétereknek a mért mennyiségek segítségével történő becslésére szolgál a Kálmán szűrő.
Dolgozatomban rövid telefonos GPS, gyorsulás és szögsebesség mérési adatsorokat dolgozok fel MATLAB környezetben megvalósított saját kódolású Kálmán szűrővel és vizsgálom a módszerrel elérhető pontosság javulását.



